Title: ระเบียบคณะกรรมการป้องกันและปราบปรามการทุจริตแห่งชาติ ว่าด้วยการประกันสุขภาพของประธานกรรมการและกรรมการป้องกันและปราบปรามการทุจริตแห่งชาติ พ.ศ.2544

ระเบียบคณะกรรมการป้องกันและปราบปรามการทุจริตแห่งชาติ
ว่าด้วยการประกันสุขภาพของประธานกรรมการและกรรมการป้องกัน
และปราบปรามการทุจริตแห่งชาติ
พ.ศ. ๒๕๔๔

อาศัยอำนาจตามความในมาตรา ๕ แห่งพระราชบัญญัติเงินเดือน
เงินประจำตำแหน่ง และประโยชน์ตอบแทนอื่นของประธานศาลรัฐธรรมนูญ
ตุลาการศาลรัฐธรรมนูญ ประธานกรรมการและกรรมการการเลือกตั้ง
ผู้ตรวจการแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑
คณะกรรมการป้องกันและปราบปรามการทุจริตแห่งชาติ จึงออกระเบียบว่าด้วยการประกันสุขภาพไว้
ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการป้องกันและปราบปรามการ
ทุจริตแห่งชาติ ว่าด้วยการประกันสุขภาพของประธานกรรมการและกรรมการป้องกันและปราบปรามการทุจริตแห่งชาติ
พ.ศ. ๒๕๔๔

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ข้อ ๓  บรรดาระเบียบ
ข้อบังคับ มติคณะรัฐมนตรี และคำสั่งอื่นใด ในส่วนที่
กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔  ในระเบียบนี้
 กรรมการ
หมายความว่า ประธานกรรมการและกรรมการป้องกันและปราบปรามการทุจริตแห่งชาติ
 การประกันสุขภาพ
หมายความว่า การประกันภัยที่ให้ความคุ้มครองทางด้าน
การเงินเพื่อชดเชยค่าใช้จ่ายต่าง ๆ
สำหรับการรักษาตัวในสถานพยาบาลหรือคลินิก และหรือเข้ารับ
การผ่าตัดโดยแพทย์ ในกรณีที่กรรมการเจ็บป่วยหรือประสบอุบัติเหตุ

ข้อ ๕  ให้คณะกรรมการป้องกันและปราบปรามการทุจริตแห่งชาติมีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

ข้อ ๖  ให้กรรมการมีสิทธิได้รับการประกันสุขภาพตามที่จ่ายจริงในอัตราเบี้ยประกันคนละไม่เกิน
๓๐,๐๐๐ บาทต่อปี

ข้อ ๗  ให้สำนักงานคณะกรรมการป้องกันและปราบปรามการทุจริตแห่งชาติเบิก
จ่ายเงินเป็นค่าใช้จ่ายการประกันสุขภาพ
ให้กับผู้รับประกันตามที่ระบุในสัญญา

ข้อ ๘  ให้กรรมการได้รับความคุ้มครองจากการประกันสุขภาพตามเงื่อนไขใน
กรมธรรม์ประกันภัย
ในกรณีที่กรรมการเป็นข้าราชการบำนาญให้ได้รับการชดเชยค่ารักษาพยาบาล
จากการประกันสุขภาพตามระเบียบนี้ก่อน
และมีสิทธิได้รับเงินสวัสดิการเกี่ยวกับการรักษาพยาบาลจากทางราชการเฉพาะส่วนที่ขาดอยู่จากส่วนราชการเจ้าสังกัดที่กรรมการผู้นั้นรับบำนาญอยู่
โดยใช้ภาพถ่ายหรือสำเนาหลักฐานการรับเงินของสถานพยาบาลที่บริษัทประกันภัยได้รับรองว่าผู้มีสิทธิได้รับการชดเชยค่ารักษาพยาบาลไปแล้วจำนวนเงินเท่าไรเป็นหลักฐานในการเบิก

ข้อ ๙  ให้ประธานกรรมการป้องกันและปราบปรามการทุจริตแห่งชาติรักษาการ
ตามระเบียบนี้

ประกาศ ณ วันที่ ๘ ตุลาคม พ.ศ. ๒๕๔๔
โอภาส 
อรุณินท์
ประธานกรรมการป้องกันและปราบปรามการทุจริตแห่งชาติ

ภคินี/เพิ่มเติม
๗ พฤษภาคม ๒๕๔๕

พรมนัส/ปรับปรุง
๔ มิถุนายน ๒๕๖๑

[๑]ราชกิจจานุเบกษา
เล่ม ๑๑๘/ตอนที่ ๙๕ ก/หน้า ๗/๑๖ ตุลาคม ๒๕๔๔